
Великая Вечерня (приходская)
Стихиры на «Господи, воззвах»
Канонарх: Глас 5, Го́споди, воззва́х к Тебе́, услы́ши мя.
Лик: Го́споди, воззва́х к Тебе́, услы́ши мя./ Услы́ши мя, Го́споди./ Го́споди, воззва́х к Тебе́, услы́ши мя:/ вонми́ гла́су моле́ния моего́,/ внегда́ воззва́ти ми к Тебе́.// Услы́ши мя, Го́споди.
Да испра́вится моли́тва моя́,/ я́ко кади́ло пред Тобо́ю,/ воздея́ние руку́ мое́ю/ же́ртва вече́рняя. // Услы́ши мя, Го́споди.
Понедельника 3-й седмицы по Пасхе на 3
Глас 5. На 6, cтих: А́ще беззако́ния на́зриши, Го́споди, Го́споди, кто постои́т? /
Я́ко у Тебе́ очище́ние есть.
Гвоздьми́ пригвозди́вся,/ кля́тву ю́же на дре́ве, Дре́вом потреби́л еси́:/ положи́в же Ся во гро́бе,/ я́же от ве́ка ме́ртвыя Боже́ственною си́лою воскреси́л еси́,/ Твою́ си́лу велегла́сно сла́вим:/ Па́сха Боже́ственная Иису́се Всеси́льне, Животе́ наш, О́тчее сия́ние./ Те́мже небе́сная с земны́ми ра́дуются,/ побе́дныя пе́сни Тебе́ победотво́рче Сло́ве пою́ще, Христе́ Вседержи́телю,// подаю́щему ми́рови ве́лию ми́лость.
Стих: И́мене ра́ди Твоего́ потерпе́х Тя, Го́споди, потерпе́ душа́ моя́ в сло́во Твое́,  /
упова́ душа́ моя́ на Го́спода.
У́бо с ме́ртвыми Живо́т,/ под земле́ю же невече́рнее Со́лнце,/ еще́ и ны́не е́сть, мироно́сиц лик рыда́я вопия́ше:/ прииди́те теце́м тща́тельно, и у́зрим у гро́ба свята́го./ Вну́трь же сего́ блиста́ющася а́нгела узре́вше, недоуме́ющеся ужаса́хуся:/ и́же преложи́в их рыда́ние, возопи́:/ Жизнода́вец воскре́се, не ужаса́йтеся любоче́стнии, Той ца́рствует,// да́руяй ми́рови ве́лию ми́лость.
На 4, cтих: От стра́жи у́тренния до но́щи, от стра́жи у́тренния, /
да упова́ет Изра́иль на Го́спода.
Ра́но же́нский лик, пре́жде со́лнца,/ су́щаго взыска́ше со́лнца, во гроб заше́дшаго тогда́,/ светоза́рный же тем провозглаша́ше а́нгел:/ возсия́ Свет, озаря́яй во тме́ спя́щыя,/ светоза́рным ученико́м возвести́те:/ пла́чь в ра́дость преложи́те,/ Па́сху же ра́достную и мироспаси́тельную,/ несумне́нным се́рдцем пле́щуще лику́йте:// Христо́с воскре́се, да́руяй ми́рови ве́лию ми́лость.
свт. Ма́ртина I, исп., папы Римскаго на 3, глас 8
Глас 8. Стих: Я́ко у Го́спода ми́лость, и мно́гое у Него́ избавле́ние, /
и То́й изба́вит Изра́иля от все́х беззако́ний его́.
Что тя ны́не, Марти́не, провеща́ем?/ Правосла́вных уче́ний наста́вника всесла́вна,/ верхо́вника свяще́нных повеле́ний Боже́ственных нело́жна,/ лжи и́стиннейшаго обличи́теля,/ словесе́ до́блественнейша споспе́шника,/ священноде́йственна свяще́ннейша,/ чудоде́лателя честне́йшаго.// Моли́ спасти́ся душа́м на́шим.
На 2, cтих: Хвали́те Го́спода вси́ язы́цы, /
похвали́те Его́ вси́ лю́дие.
Что тя ны́не, Марти́не, нарече́м?/ Реку́, духо́вных вод испо́лнену,/ при́сно напая́ющу ду́ши ко благопло́дию разу́мному,/ све́щник, благоче́стия свет сия́ющ,/ го́ру, точа́щу Боже́ственное ра́дование,/ Боже́ственных Слове́с изъяви́теля,/ вся́кия е́реси обличи́теля.// Моли́ спасти́ся душа́м на́шим.
Стих: Я́ко утверди́ся ми́лость Его́ на на́с,  /
и и́стина Госпо́дня пребыва́ет во ве́к.
Что тя ны́не, Марти́не, прорече́м?/ Ски́нии и́стинныя священноде́теля всехва́льна,/ хода́тая к Бо́гу и тва́ри боголе́пна,/ ча́шу, пи́во Боже́ственное точа́щу,/ свети́льника, я́ко жи́зни сло́во иму́ща,/ от за́пада у́бо исходя́ща,/ на восто́це же явля́ющася.// Моли́ спасти́ся душа́м на́шим.
Сла́ва и ныне, глас 1: Слава Отцу́, и Сы́ну, и Свято́му Ду́ху. 
и ны́не, и при́сно, и во ве́ки веко́в. Ами́нь.
Мироно́сицы жены́ ко гро́бу что́ приидо́сте?/ что́ и́щете жива́го в ме́ртвых?// Воскре́се Госпо́дь, дерза́йте, вопие́т а́нгел.
Стихиры на стиховне
понедельника 3-й седмицы по Пасхе на 3
Канонарх: Глас 2,  Пре́жде век от Отца́ ро́ждшемуся Бо́жию Сло́ву.
Пре́жде век от Отца́ ро́ждшемуся Бо́жию Сло́ву,/ вопло́щшемуся от Де́вы Мари́и, прииди́те поклони́мся:/ Кре́ст бо претерпе́в, погребе́нию предаде́ся, я́ко Сам восхоте́:/ и воскре́с из ме́ртвых,// спасе́ мя заблужда́ющаго челове́ка.
Стих: К Тебе́ возведо́х о́чи мои́ живу́щему на Небеси́. Се́ я́ко о́чи ра́б в руку́ госпо́дий свои́х, я́ко о́чи рабы́ни в руку́ госпожи́ своея́: та́ко о́чи на́ши ко Го́споду Бо́гу на́шему,/ 
до́ндеже уще́дрит ны́.
Согреши́х к Тебе́ Спа́се,/ я́ко блу́дный сын,/ приими́ мя О́тче ка́ющася,// и поми́луй мя́ Бо́же.
Стих: Поми́луй на́с, Го́споди, поми́луй на́с, я́ко по мно́гу испо́лнихомся уничиже́ния: наипа́че напо́лнися душа́ на́ша поноше́ния гобзу́ющих,/
и уничиже́ния го́рдых.
Земна́го наслажде́ния не возлюби́вшии страстоте́рпцы,/ небе́сных благи́х сподо́бишася,/ и а́нгелом согра́ждане бы́ша:// Го́споди, моли́твами их, поми́луй и спаси́ нас.
Слава и ныне, глас 1: Сла́ва Отцу́, и Сы́ну, и Свято́му Ду́ху,
И ны́не, и при́сно, и во ве́ки веко́в. Ами́нь.
Со стра́хом приидо́ша жены́ на гроб,/ арома́ты те́ло Твое́ пома́зати тща́щыяся,/ и сие́ не обре́тше,/ недоумева́хуся друга́ ко друзе́й, не ве́дуще Воскресе́ния./ Но предста́ им а́нгел, и рече́:// воскре́се Христо́с, да́руяй нам ве́лию ми́лость.
Тропари 
Тропа́рь в Неде́лю 3-ю по Па́схе
Глас 2: Благообра́зный Ио́сиф с дре́ва снем Пречи́стое Твое́ те́ло,/ плащани́цею чи́стою обви́в,/ и благоуха́ньми во гро́бе но́ве закры́в положи́;/ но тридне́вен воскре́сл еси́, Го́споди,// подая́й ми́рови ве́лию ми́лость.
Сла́ва Отцу́, и Сы́ну, и Свято́му Ду́ху.
Тропа́рь воскре́сен (в Неде́лю 3-ю по Па́схе)
Глас 2: Егда́ снизше́л еси́ к сме́рти, животе́ безсме́ртный,/ тогда́ ад умертви́л еси́ блиста́нием Божества́./ Егда́ же и уме́ршыя от преиспо́дних воскреси́л еси́,/ вся́ си́лы небе́сныя взыва́ху:// Жизнода́вче Христе́ Бо́же наш, сла́ва Тебе́.
И ны́не, и при́сно, и во ве́ки веко́в. Ами́нь.
Тропа́рь же́н-мироно́сиц (в Неде́лю 3-ю по Па́схе)
Глас 2: Мироно́сицам жена́м, при гро́бе предста́в а́нгел вопия́ше:/ ми́ра ме́ртвым су́ть прили́чна,/ Христо́с же истле́ния яви́ся чу́ждь./ Но возопи́йте: воскре́се Госпо́дь,// подая́й ми́рови ве́лию ми́лость.

